KIRJALLINEN KYSYMYS P-3035/01 esittäjä(t): José Pomés Ruiz (PPE-DE) komissiolle. Eurooppalainen tutkinto psykomotoriikan alalta.



Virallinen lehti nro 134 E , 06/06/2002 s. 0181 - 0182



KIRJALLINEN KYSYMYS P-3035/01 esittäjä(t): José Pomés Ruiz (PPE-DE) komissiolle (23. lokakuuta 2001) Aihe: Eurooppalainen tutkinto psykomotoriikan alalta Paun ja Pays de l'Adourin yliopisto (UPPA) allekirjoitti 17. huhtikuuta 1986 Paun psykometriikkainstituutin (IPP) kanssa sopimuksen, jonka mukaan instituutista valmistuneet opiskelijat saavat UPPA:sta Ranskan valtion tutkintotodistuksen psykomotoriikan alalta. Pamplonassa Espanjassa sijaitseva Colegio Carlos III allekirjoitti ensin IPP:n ja sitten UPPA:n kanssa (3. lokakuuta 1990) sopimuksen, jonka mukaan opiskelijat voivat saada psykomotoriikan alalta UPPA:n ja IPP:n vahvistaman eurooppalaisen yliopistotason tutkintotodistuksen (diplomatura). Päättäessään opintonsa espanjalaiset opiskelijat saivat todistuksen, jonka nimi on attestation (todistus) eikä diplomatura (tutkinto), jonka vuoksi he haluavat haastaa Colegio Carlos III:n oikeuteen. Se olisi kyseisen oppilaitoksen kannalta vahingollista. UPPA ja IPP ovat sanoutuneet irti kaikesta vastuusta. Mitä komissio ajattelee Paun ja Pays de l'Adourin yliopiston toiminnasta, kun otetaan huomioon kahden laitosten allekirjoittama sopimus ja direktiivit 89/48/ETY(1), annettu 21 päivänä joulukuuta ja 92/51/ETY(2), annettu 18 päivänä kesäkuuta, joissa säädetään tutkintojen vastavuoroista tunnustamista koskevasta yleisestä järjestelmästä jäsenvaltioissa? (1) EYVL L 19, 24.1.1989, s. 16. (2) EYVL L 209, 24.7.1992, s. 25. Viviane Redingin komission puolesta antama vastaus (21. marraskuuta 2001) Tutkintojen tunnustamiseen on kaksi menettelyä: akateeminen tunnustamismenettely ja ammatillinen tunnustamismenettely. Näillä menettelyillä on eri tavoitteet. Edellisessä jäsenvaltio tunnustaa toisessa jäsenvaltiossa hankitun akateemisen tutkinnon jatko-opintojen sallimiseksi. Menettelyä säännellään pääasiallisesti kansallisella lainsäädännöllä tai jäsenvaltioiden välisillä sopimuksilla. Ammatillinen tunnustaminen tähtää työntekijöiden ja itsenäisten ammatinharjoittajien vapaan liikkuvuuden helpottamiseen. Siinä on kyse ammatinharjoittamiseen vaadittavien tutkintojen tunnustamisesta eri jäsenvaltioissa, ja sitä säännellään yhteisön lainsäädännöllä(1). Tämän menettelyn tarkoituksena on antaa yhdessä jäsenvaltiossa tietyn ammatin harjoittamiseen täysin pätevöityneiden henkilöiden harjoittaa samaa ammattia toisessa jäsenvaltiossa. Direktiivien soveltamisen ehtona on, että maahanmuuttaja on täysin pätevöitynyt ammatinharjoittaja jäsenvaltiossa, josta hän tulee (jäsenvaltiossa, jossa tutkinto on myönnetty). Kirjallisessa kysymyksessä mainittuja direktiivejä ei tämän vuoksi voida soveltaa kyseisessä tapauksessa. Kirjallisessa kysymyksessä esitetyssä tapauksessa ei ole kyse valtion toimenpiteestä vaan yliopistojen välisestä sopimuksesta. Asia ei kuulu yhteisön toimivaltaan, ja sitä pitäisi käsitellä kansallisten oikaisukeinojen avulla, kansallisen lainsäädännön mukaisesti. (1) Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä ja neuvoston direktiivi 92/51/ETY, annettu 18 päivänä kesäkuuta 1992, direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä.